Diari Oficial de la Generalitat Valenciana


Sumari del DOGV 7550, del 17-06-2015 (2015/5345)

RESOLUCIÓ de 22 de maig de 2015, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 59/11-AIA Catral.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7550

Data del DOGV
:   17-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5345


Data del document
:   22-05-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Catral
    * impacte ambiental

RESOLUCIÓ de 22 de maig de 2015, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 59/11-AIA Catral. [2015/5345]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Únic  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 59/11-AIA Catral.  
  
«Declaració d'impacte ambiental  
Expedient: 59/11-AIA.  
Títol: Centre de tractament de vehicles fora d'ús.  
Promotor: Francisco Gómez Alonso.  
Autoritat substantiva: Ajuntament de Catral.  
Localització: parcel·les 1, 2, 3, 4, 6 i 8 del polígon 2, terme municipal de Catral (Alacant).  
Descripció del projecte  
1. Objecte del projecte. L'objecte del projecte és la sol·licitud d'una declaració d'interés comunitari d'acord amb la Llei 10/2004, de 9 de desembre, de la Generalitat Valenciana, del Sòl no Urbanitzable, per a un projecte de centre de tractament de vehicles fora d'ús (planta d'inertització) i recuperació i venda de peces de recanvi en unes parcel·les en sòl no urbanitzable.  
  
2. Principals característiques del projecte d'acord amb la documentació aportada.   
L'activitat s'exercirà en una finca rústica arrendada, composta per les parcel·les 1, 2, 3, 4, 6 i 8 del polígon industrial 2 de la localitat de Catral, a la província d'Alacant.  
La finca així constituïda està rodejada pel camí de Las Casicas, a l'oest i nord; i pel camí de servici de l'autopista Alacant-Cartagena (AP-7) al sud, i limita a l'est amb terrenys cultivats.  
La superfície escripturada corresponent a les parcel·les és de 2.2810,46 m², si bé, una vegada detreta la superfície expropiada per l'autovia AP-7 (5.258,46 m²) i la franja de sòl protegit (4.347,00 m²), la superfície resultant és de 1.3205,00 m².  
En l'interior de la finca no existix actualment cap construcció, sinó només algunes oliveres i palmeres datileres, per la qual cosa les instal·lacions seran de nova planta.  
Es pretén construir una nau, en l'interior de la qual es realitzaran les tasques de descontaminació de vehicles, s'emmagatzemaran els residus i elements perillosos i es classificaran, emmagatzemaran i comercialitzaran les peces per a recanvis. També es reserva un espai per a tasques administratives, lavabos i vestuaris.  
La nau es construirà a base d'estructura porticada, amb pilar central i pilars lligats, i jàsseres d'acer. Els tancaments seran de bloc de formigó fins una altura de 2 metres, que es completaran fins a l'altura de fatxada amb xapa grecada electrosoldada a l'estructura. La coberta també es realitzarà a base de xapa grecada.  
La nau disposa de quatre portes amb una amplària lliure mínima de 4 metres per a facilitar l'accés a les distintes zones. Així mateix, compta amb dos portes de vianants d'accés independent a la zona d'oficines i a la zona d'emmagatzematge de líquids.  
La distribució de superfícies segons usos assignats dins de la finca és la següent:  
  
Ús Superfície Percentatge  
Edificació (35x60) 2.100,00 m² 15,90 %  
Zona verda 6.603,40 m² 50,01 %  
Vial de circulació 2.443,30 m² 18,50 %  
Vehicles inertitzats 1.909,60 m² 14,46 %  
Aparcament 148,70 m² 1,13 %  
Total superfície parcel·la: 13.205,00 m² 100,00 %  
  
  
D'acord amb la documentació facilitada pel promotor, es disposarà de connexió d'aigua potable des de la xarxa municipal. A més, s'instal·larà sobre el fals sostre de lavabos i vestuaris un depòsit d'emergència de 2000 litres de capacitat, que es recarregarà amb bótes d'aigua potable.  
Les aigües residuals seran les procedents dels lavabos, que s'emmagatzemaran en dos depòsits impermeables de 4 m³ de capacitat cada un, amb estanquitat certificada, i el contingut de les quals serà arreplegat, regularment, per una empresa homologada.  
El tancament de la parcel·la consistirà en un muret a base de blocs de formigó d'1 m d'altura rematat amb tanca de fil d'aram de simple torsió de 2 m d'altura, obtenint una altura total de 3 m. No obstant això, en la zona que dóna a l'autopista, complint amb les indicacions de Foment, el tancament no tindrà muret.   
L'accés a les instal·lacions es realitzarà des del camí de Las Casicas, si bé es planteja la possibilitat de realitzar un accés addicional en el lateral oest de la parcel·la a fi de facilitar l'expedició de vehicles descontaminats amb destinació a premsa.  
Per a la integració visual de l'activitat es proposa una barrera vegetal a base de tanca de ciprers dotada amb instal·lació de goteig. A més, en la zona verda es plantaran altres espècies arbòries de fulla perenne, amb una altura que superarà almenys els 3 o 4 metres. En l'elecció de les espècies a utilitzar, el promotor s'inclina per mimoses i algun altre tipus de frondoses de ràpid creixement.  
Descripció del procés productiu.  
Les fases de què consta el procés són les següents:  
1. Recepció del vehicle. S'obri una fitxa de control, independentment de què procedisca d'usuari final o d'un centre de recepció autoritzat. Després de pesar el vehicle, s'emetrà un certificat d'entrega.  
2. Emmagatzematge del vehicle en la zona de recepció fins a la seua descontaminació.  
3. Operacions de descontaminació. Consistixen en:  
3.1. Extracció i retirada controlada dels següents residus perillosos: combustible, líquid de transmissió, oli del motor, oli del diferencial, oli de la caixa del canvi, líquid de refrigeració, líquid de frens, anticongelant, filtres d'oli i de combustible, sabates de fre amb amiant i components amb mercuri i fluids del sistema d'aire condicionat.  
  
3.2. Retirada dels components i materials que han d'anar marcats per inclouen en la seua fabricació plom, mercuri, cadmi o crom hexavalent: bateries (Pb), amortidors (Pb), soldadures de panells de circuits electrònics i altres aplicacions elèctriques, components elèctrics que continguen plom en peces matrius de vidre o ceràmica, excepte el vidre de fars i bugies d'encesa, refrigeradors d'absorció de caravanes (Cr6), llums de descàrrega i indicadors del tauler de control (Hg), bateries de vehicles elèctrics (Cd).  
3.3. Retirada dels següents residus especials: components metàl·lics que continguen coure, alumini o magnesi, sempre que estos metalls no se separen en el posterior procés de trituració, pneumàtics, catalitzadors i components plàstics de grans mides, vidres, catalitzadors i sistemes de coixí de seguretat.  
4. Catalogació i emmagatzematge de peces d'una banda, vehicles descontaminats per un altre i residus a l'espera de retirada per gestor autoritzat per un altre.  
No es preveu la instal·lació de premsa per als vehicles descontaminats en les instal·lacions objecte d'esta resolució.  
La capacitat màxima de tractament de VFVU s'estima en 1800 vehicles/any.  
Adequació de cada una de les zones:  
A) Zona de recepció, emmagatzematge i descontaminació de VFVU:  
Zona en l'interior de la nau, que ocupa una superfície de 350,00 m².  
Solera de formigó armat impermeabilitzada amb una capa d'adherència bituminosa i làmina de PVC intermèdies. La terminació de les juntes amb canaletes i trobades amb murs s'acaben amb material segellant. La solera presentarà un pendent mínim de l'1 % cap a les dos reixetes d'arreplega de lixiviats, disposades de manera que cobrisquen la totalitat dels buits dels accessos d'entrada i eixida. Les aigües així arreplegades es conduiran a sengles arquetes, de 2000 litres de capacitat cada una i amb impermeabilitat certificada, perquè les retire posteriorment un gestor de residus perillosos autoritzat.  
B) Zona d'emmagatzematge de residus perillosos. Ubicada al costat de la zona de descontaminació, també a cobert, amb accés a través d'un vestíbul d'independència entre dos portes tallafocs.  
En esta zona es disposa de contenidors d'emmagatzematge específics per a: bateries, pastilles de frens, coixins de seguretat, filtres que contenen PCB i filtres que contenen PCT.  
Així mateix, es disposa de depòsits separats per a l'emmagatzematge dels fluids següents: oli, anticongelants, líquid de frens, hidrocarburs, gasoil i gasolina. Tots els depòsits de líquids s'ubicaran en cubetes de retenció de vessaments.  
C) Zona d'emmagatzematge de peces:  
Es tracta de l'estança més àmplia de la nau, que ocupa 575,10 m². Les peces s'emmagatzemen en estants.  
En esta estança es disposarà una zona específica per a l'emmagatzematge de pneumàtics que serà d'acord amb el que disposa el Decret 2/2003, de 7 de gener, pel qual s'aprova el Reglament de producció, possessió i gestió de pneumàtics fora d'ús a la Comunitat Valenciana.  
  
D) Zona de depòsit de vehicles descontaminats:  
Esta zona disposarà d'una solera de formigó de 15 cm de grossària, dotada d'una làmina impermeabilitzant de polietilé, protegida per un geotèxtil enfront del possible punxonament.  
La superfície reservada per a esta labor és de 1909,60 m², que suposa una capacitat d'emmagatzematge de vora 500 vehicles.  
Personal:  
Per al normal exercici de l'activitat fa falta un total de 10 persones, amb la qualificació que s'especifica:  
- 1 directiu.  
- 1 tècnic.  
- 1 administratiu.  
- 5 obrers fixos.  
- 2 obrers eventuals.  
La jornada laboral es desenrotllarà en horari diürn. El centre romandrà obert 230 dies a l'any.  
Maquinària  
En l'activitat proposada s'emprarà la maquinària següent:  
- Equip d'extracció de fluids.  
- Equip de descontaminació Ecoauto SR.  
- Elevador doble tisora.  
- Compressor.  
- Assecadora.  
- Calderí vertical de 1000 litres a 10 bars.  
- Grup de pressió.  
- Llavadora calenta.  
- Transpaleta manual.  
- Carretó elevador.  
- Calfador-acumulador elèctric.  
- Bàscula de pesar vehicles.  
- Equip informàtic.  
  
Tota la maquinària funciona amb energia elèctrica a excepció del carretó elevador, que utilitza gasolina com a combustible.   
L'energia elèctrica procedirà del centre transformador a la intempèrie ubicat en una torre en la parcel·la immediata.  
Programa de vigilància ambiental.   
L'estudi d'impacte ambiental inclou un programa de vigilància ambiental que se circumscriu a l'àmbit dels residus perillosos produïts i gestionats en l'activitat.  
Tramitació administrativa  
L'expedient s'inicia el 16 de febrer de 2011 amb la remissió per part de l'Ajuntament de Catral de sol·licitud d'avaluació d'impacte ambiental. La sol·licitud adjunta un exemplar de l'estudi d'impacte ambiental.  
  
En vista que l'expedient es troba incomplet, el 31 de març de 2011 es remet un informe a l'ajuntament on es requerix documentació administrativa i tècnica.  
El 19 d'abril de 2011 es rep la documentació demandada, inclòs l'estudi d'impacte ambiental, document de síntesi i projecte d'activitat, així com còpies dels certificats d'informació pública i de compatibilitat urbanística.  
D'altra banda, el 22 de març de 2011, per mitjà de nota de règim intern se sol·licita del Servici d'Ordenació Territorial que informe respecte al risc d'inundabilitat present en la zona en què s'ubicarà l'activitat.  
Amb data 19 d'abril de 2011 es rep en el Servici d'Avaluació d'Impacte Ambiental un primer informe PATRICOVA del Servici d'Ordenació Territorial, del qual, amb data 11 de maig, es remet una còpia a l'àrea de planificació de l'Ajuntament de Catral perquè la considere el promotor.  
El 28 de setembre de 2011, l'Ajuntament de Catral trasllada un escrit del promotor que inclou diverses consideracions en relació a l'informe PATRICOVA.  
En conseqüència, el 4 d'octubre de 2011 el Servici d'Avaluació d'Impacte Ambiental sol·licita del Servici d'Ordenació Territorial un nou informe d'acord amb la documentació aportada pel promotor.  
  
El 24 d'abril de 2012 es rep un segon informe d'inundabilitat del Servici d'Infraestructura Verda i Paisatge. El 22 de maig de 2012 es remet el dit informe a l'Ajuntament de Catral, perquè el promotor en prenga coneixement als efectes oportuns.  
Davant de la suposada inactivitat del promotor, el 19 de novembre de 2012, el Servici d'Avaluació d'Impacte Ambiental remet a l'Ajuntament de Catral advertència que si el promotor no realitza les actuacions requerides en el termini de tres mesos, es declararà la caducitat de l'expedient.  
El 23 de gener de 2013 l'Ajuntament de Catral remet al Servici d'Avaluació d'Impacte Ambiental, a instàncies del promotor, un informe de la Confederació Hidrogràfica del Segura. El Servici d'Avaluació d'Impacte Ambiental, amb data 13 de febrer de 2013, dóna trasllat del dit informe el Servici d'Infraestructura Verda i Paisatge, on sol·licita un nou pronunciament respecte d'això.  
El 26 de juny de 2013 es rep de la Subdirecció General d'Ordenació, Planificació i Actuacions Territorials Estratègiques un tercer informe del Servici d'Infraestructura Verda i Paisatge en relació al risc d'inundació.  
El 25 de març de 2014 es remet un quart informe del Servici d'Ordenació del Territori en què es conclou la no-afecció per risc d'inundabilitat de la zona en què es pretén implantar l'activitat.   
  
L'1 d'abril es requerix per mitjà de nota de règim intern al Servici d'Ordenació del Territori un aclariment sobre si en l'últim informe s'ha considerat alguna documentació addicional a la nova cartografia de zones inundables del ministeri.  
Amb data 16 de juny de 2014, el Servici d'Ordenació del Territori remet l'aclariment sol·licitat, i indica que si bé el promotor els ha enviat un estudi d'inundabilitat, este no ha sigut determinant en les seues conclusions finals.  
D'altra banda, durant el procés d'avaluació d'impacte ambiental, es detecta un error en el certificat de compatibilitat urbanística de l'activitat i el 22 de juliol de 2014 es requerix l'ajuntament perquè l'esmene, a fi de completar la documentació de l'expedient.  
Finalment, el 30 de març de 2015 l'Ajuntament de Catral remet el certificat corregit.  
Tràmit d'informació pública.  
El tràmit d'informació pública del projecte es va dur a terme per mitjà de la inserció de l'anunci de l'edicte de l'Ajuntament de Catral en el Butlletí Oficial de la Província d'Alacant número 13, de data 21 de gener de 2010, i exposició en el tauler d'edictes de l'Ajuntament de Catral des del 21 de gener de 2010 al 20 de març de 2010.  
El certificat d'informació pública, firmat el 12 d'abril de 2011 pel secretari general de l'Ajuntament amb el vistiplau de l'alcalde, indica que no s'han presentat al·legacions respecte d'això.  
Consultes a administracions i informes rebuts.  
1. El certificat de compatibilitat urbanística municipal, firmat digitalment per l'arquitecte municipal, indica que la instal·lació es localitzarà en sòl no urbanitzable comú i que resulta d'obligada aplicació el PATRICOVA. Se certifica que l'activitat que es pretén desenrotllar és compatible amb el planejament urbanístic i ordenances municipals, supeditada a l'obtenció de la declaració d'interés comunitari amb les limitacions assenyalades.  
2. Vista la ubicació de l'activitat en zona afectada per risc d'inundació tipus 2 d'acord amb la cartografia de la vigent versió del PATRICOVA (pla d'acció territorial de caràcter sectorial sobre prevenció del risc d'inundació a la Comunitat Valenciana), el 22 de març de 2011 es va realitzar consulta al Servici d'Ordenació Territorial respecte d'això.  
  
A continuació es resumix la successió d'informes i documentació considerats en el procés d'avaluació:  
A) Primer informe PATRICOVA (19.04.2011).  
S'indica que:  
- Les parcel·les objecte d'actuació, efectivament estan afectades amb risc de nivell 2, (freqüència mitjana (100 anys) i calat alt (>0,8m), corresponent a la zona inundable AC25: Inundació massiva del riu Segura.  
- En sòl no urbanitzable afectat per risc d'inundació el PATRICOVA prohibix entre altres activitats «els depòsits d'emmagatzematge de residus i abocadors», per la qual cosa l'activitat no resulta autoritzable.  
  
- Per a la concreció del risc d'inundabilitat a una escala major és necessari elaborar i tramitar un estudi d'inundabilitat d'acord amb el que establix la normativa del PATRICOVA.  
L'informe conclou que l'emplaçament de l'activitat sol·licitada es troba afectat per risc d'inundació i que requerix l'elaboració d'un estudi d'inundabilitat que concrete el risc d'inundació. Es recomana que s'estudie l'aplicació de mesures correctores i/o protectores a incorporar al projecte d'execució.  
B) Consideracions del promotor (28.09.2011).  
El titular al·lega tant les mesures preventives que s'establiran en el projecte, incloent-hi sobreelevació de la parcel·la 50 cm sobre la rasant del terreny, com que la cartografia del PATRICOVA en la que consten les parcel·les com inundables es va realitzar abans de la construcció de l'autovia, que suposa una alteració sobre això.  
C) Segon informe PATRICOVA (24.04.2012).  
L'informe es ratifica en el fet que, segons la documentació normativa del PATRICOVA l'emplaçament es troba afectat per risc d'inundació.  
  
No obstant això, i d'acord amb les al·legacions del promotor, l'informe conclou que es requerix que aquell consulte l'organisme de conca perquè, basant-se en l'estudi que es realitza en eixe moment per al sistema nacional de cartografia de zones inundables, es permeta concloure la inexistència de risc d'inundació de la parcel·la sobreelevada o es definisca el calat màxim previsible per a, si és el cas, articular mesures complementàries.  
D) Informe de la comissaria d'aigües de la Confederació Hidrogràfica del Segura (02.01.2013).  
La comissaria d'aigües comunica que s'estan desenrotllant els treballs d'elaboració del sistema nacional de cartografia de zones inundables de la demarcació del Segura, i que en uns mesos disposarà d'una cartografia de les zones inundables associades al riu Segura amb suficient detall.  
E) Tercer informe PATRICOVA (20.06.2013).  
Vist l'informe de la confederació hidrogràfica del Segura, s'incidix en la necessitat d'un estudi d'inundabilitat que aclarisca les noves condicions de les parcel·les on s'ubicarà l'activitat, amb especial rellevància sobre els fluxos i calats.  
F) Quart informe PATRICOVA (25.03.2014).  
S'establix que, d'acord amb el sistema nacional de cartografia de zones inundables, la zona d'actuació no es troba afectada per risc d'inundació. S'assenyala, així mateix, que esta cartografia preval sobre la cartografia del PATRICOVA, ja que està desenrotllada a major escala, en aplicació de l'article 15 de la normativa urbanística del PATRICOVA.  
L'informe conclou que l'activitat no es troba afectada per risc d'inundació, d'acord amb el que establixen els documents normatius del PATRICOVA.  
G) Aclariment del Servici d'Ordenació del Territori sobre el seu quart informe.  
El Servici d'Ordenació del Territori assenyala que, si bé ha rebut un estudi d'inundabilitat, este no ha sigut determinant per a l'emissió de l'informe de 25 de març de 2014, i posa a disposició del Servici d'Avaluació d'Impacte Ambiental la documentació esmentada.  
De resultes de tot això, es conclou que l'emplaçament de l'activitat no es troba afectat per risc d'inundació.  
El Servici d'Avaluació d'Impacte Ambiental no ha realitzat més consultes a més de les esmentades al Servici d'Ordenació del Territori. No obstant això, s'ha considerat la cartografia SIG de la Conselleria d'Infraestructures, Territori i Medi Ambient.  
Consideracions ambientals  
1. Els principals aspectes mediambientals de la instal·lació són:  
A) Producció de residus:  
En el normal exercici de l'activitat, a més de peces i materials que es destinen al mercat de subproductes, es generen residus perillosos i no perillosos: principalment vehicles fora d'ús descontaminats, pneumàtics i els residus perillosos generats en la descontaminació.  
  
L'activitat requerirà l'obtenció dels pertinents permisos per a la instal·lació del centre autoritzat de tractament de vehicles atorgats per la Direcció General de Qualitat Ambiental.  
Així mateix, es requerirà que es dispose dels compromisos de retirada de residus per part de gestors autoritzats per als residus produïts en l'activitat. L'emmagatzematge de cada un dels residus fins a la seua retirada haurà de ser d'acord amb la naturalesa i perillositat d'estos.  
  
B) Afecció a la qualitat atmosfèrica:  
Les possibles afeccions a l'atmosfera derivades d'esta activitat consistirien en l'emissió de gasos i partícules i la producció de soroll.  
b.1.) Emissions de gasos derivats de l'eventual fuga en el procés d'extracció dels fluids continguts en els sistemes d'aire condicionat. Estos fluids contenen gasos fluorats d'efecte d'hivernacle i que destruïxen la capa d'ozó troposfèrica.  
En cas de realitzar-se en les instal·lacions del promotor l'extracció dels fluids dels sistemes d'aire condicionat dels vehicles, esta haurà de dur-se a terme per personal qualificat, d'acord amb el que establix el Reglament (CE) número 307/2008, de la Comissió, així com pel Reial Decret 795/2010, de 16 de juny, pel qual es regula la comercialització i manipulació de gasos fluorats i equips basats en estos, així com la certificació dels professionals que els utilitzen, i utilitzant els equips específics establits per a això. A més s'haurà de dur a terme una revisió periòdica de l'estat d'estos equips per a evitar deterioraments que suposen fugues. Seguint estes mesures, no haurien de produir-se fugues d'estos gasos.  
b.2.) Emissions de gasos de combustió: Les emissions gasoses procediran del carretó elevador, i seran les habituals de qualsevol motor després de passar pel sistema de filtres de depuració de gasos.  
Atés que només operarà un carretó elevador i que ho farà a l'aire lliure, es considera que l'emissió produïda no serà significativa. No obstant això, hauran d'aplicar-se les mesures correctores adequades per a evitar l'emissió de gasos no desitjats, com el manteniment del carretó en perfecte estat de funcionament.  
b.3.) Emissions de pols: En la fase de funcionament de l'activitat es generaran emissions de partícules per l'agranament del vent sobre la superfície de la parcel·la. No obstant això, es considera que l'emissió de partícules pulverulentes a l'atmosfera no serà significativa perquè tant la parcel·la com els accessos estan pavimentats.  
b.4.) Emissions de soroll:  
En la documentació aportada es fa referència a dos aspectes:  
- D'una banda, s'assimilen els sorolls produïts en l'activitat amb els d'altres activitats del mateix tipus indicant que tots els focus sonors s'ubiquen en l'interior de la nau i que no s'excediran els 80 dB(A). A partir d'este nivell hipotètic, es justifica que els paraments de la nau seran suficients per a amortir el nivell en l'exterior fins a complir amb la normativa.  
- D'altra banda, s'argumenta que l'emplaçament en els voltants de l'autovia suposa un soroll de fons continu pel trànsit de vehicles que supera els 70 dB(A).  
En conseqüència, el promotor justifica que les emissions sonores de l'activitat no suposaran un increment significatiu sobre la pressió sonora en la zona.  
La documentació aportada no inclou les mesures en altres instal·lacions semblants basant-se en les que se suposa un nivell d'emissió sonora de 80 dB(A) en l'interior de la nau. A més, no considera les fonts de soroll en l'exterior de la nau, principalment el trasbals del carretó elevador col·locant els vehicles descontaminats i la retirada d'estos pel gestor.  
A més, en una distància aproximada de 250 metres al nord de la ubicació del projecte, hi ha una zona classificada urbanitzable residencial, amb un xicotet nucli urbà ja instal·lat.  
Amb unes senzilles mesures relatives al correcte manteniment de la maquinària, i a evitar la càrrega i descàrrega de vehicles des d'altura excessiva, es minimitzarà el soroll produït.  
En tot cas, d'acord amb la Llei 7/2002, de protecció contra la contaminació acústica, a la posada en marxa de l'activitat, i amb la periodicitat establida, haurà de realitzar-se una auditoria acústica per a comprovar que no se superen els nivells sonors assenyalats per la legislació.  
  
C) Afecció al sòl per possibles infiltracions de lixiviats. Com s'ha assenyalat, la parcel·la s'ubica en sòl no urbanitzable comú.  
L'emmagatzematge de vehicles fins al seu processament i les activitats de descontaminació es realitzaran en l'interior de la nau, en zona preparada amb solera impermeabilitzada. Les aigües d'esta zona s'arreplegaran i conduiran a dos arquetes amb impermeabilitat certificada, per a la seua posterior retirada per gestor de residus autoritzat.  
Ha d'indicar-se que la superfície disponible en la zona de recepció i inertització és molt ajustada per a permetre l'arreplega a l'interior dels vehicles a l'espera de la seua descontaminació. Si s'incrementa la capacitat de tractament del CAT, probablement siga necessari afegir una marquesina per ampliar la zona coberta en la fatxada est de la nau.  
  
L'emmagatzematge dels residus tòxics es realitzarà d'acord amb la seua naturalesa fins que els retire un gestor autoritzat. En el cas dels fluids, en depòsits adequats i en l'interior de cubetes de retenció de vessaments. Així, no es dispersarien les eventuals fugues dels contenidors, i s'evita la possibilitat d'infiltració al sòl.  
Respecte als vehicles fora de la seua vida útil descontaminats, estos s'emmagatzemaran a la intempèrie fins a la seua retirada per gestor autoritzat. Les aigües pluvials podrien arrossegar algun contaminant que encara els romanguera. No obstant això, no hi ha risc d'infiltració de lixiviats perquè la parcel·la disposa d'una solera contínua de formigó impermeabilitzada.  
No obstant això, el problema és que no està prevista l'arreplega d'estes aigües, per la qual cosa, si bé s'evita la seua infiltració en la mateixa parcel·la, no s'impedix la seua circulació per escolament, i que contaminen en altres punts.  
En conseqüència, es considera que s'ha de dotar la zona d'emmagatzematge de vehicles d'una xarxa de drenatge per a dirigir la totalitat de les aigües pluvials d'esta zona a un separador de greixos i olis. D'altra banda, és requisit exigit per l'annex II del Reial Decret 1383/2002, sobre gestió de vehicles al final de la seua vida útil, la instal·lació d'un separador d'hidrocarburs.  
Un gestor autoritzat haurà de retirar amb la periodicitat oportuna els lots produïts en el separador. Quant a les aigües resultants d'este tractament, podran emprar-se per al reg de la barrera vegetal perimetral i la zona verda, sempre que es garantisca la qualitat adequada.  
D) Afecció al paisatge. L'edificació d'una nau en una superfície en què no hi havia cap construcció, unida a l'emmagatzematge a la intempèrie dels vehicles fora d'ús descontaminats comporta un impacte visual negatiu evident. No obstant això, la ubicació de l'activitat als voltants de l'autovia, en entorn antropitzat, fa que els valors paisatgístics de l'entorn no siguen excepcionals.  
D'altra banda, la documentació aportada assenyala que el tancament perimetral de la parcel·la aconseguirà els 3 m d'altura. A més, per a la integració visual de l'activitat es proposa una barrera de protecció visual, segons aclariments del promotor a base de tanca de ciprers dotat d'instal·lació de reg per goteig. A més, en la zona verda es plantaran altres espècies arbòries de fulla perenne, amb una altura mínima de 3-4 m.  
El promotor no concreta les espècies que s'introduiran, encara que s'inclina per mimoses i algun altre tipus de frondoses de ràpid creixement.  
A fi de fer efectiva la mesura correctora de minimització de l'impacte visual, es requerix la concreció tant de les espècies a introduir, com el marc de plantació i el manteniment a realitzar sobre estes. El dit manteniment haurà d'incloure's en el programa de vigilància ambiental.  
Així mateix, perquè les dites mesures siguen eficaces, s'ha d'evitar que l'apilament de vehicles en la parcel·la supere en altura el tancament perimetral d'esta.  
2. Comprovada la ubicació de l'activitat respecte a la informació subministrada per la cartografia disponible en la Conselleria d'Infraestructura, Territori i Medi Ambient, s'assenyala que:  
- La ubicació del projecte no afecta vies pecuàries, terreny forestal, espais de la Xarxa Natura 2000, ni cap altre tipus d'espai natural protegit.  
- Segons el banc de dades de biodiversitat, no consta la presència d'espècies prioritàries en les proximitats de l'emplaçament proposat per a l'activitat.  
- Encara que les parcel·les cadastrals sobre les quals es localitza l'activitat són contigus amb l'autovia AP-7, una vegada detreta la superfície expropiada per este motiu i establida la franja de protecció de la via de comunicació, es considera que la superfície final que ocuparan les instal·lacions i zona verda annexa no afecten l'esmentada autovia.  
- Si bé segons la cartografia disponible de la vigent versió del PATRICOVA (Pla d'acció territorial de caràcter sectorial sobre prevenció del risc d'inundació a la Comunitat Valenciana), les parcel·les es troben afectades de risc d'inundació 2, s'ha consultat el Servici d'Ordenació del Territori i ha determinat que no hi ha risc d'inundació.  
  
- Finalment, segons la cartografia disponible, la ubicació del projecte no està sotmesa a cap altre risc, ni a altres afeccions territorials derivades de la proximitat d'elements naturals o infraestructures humanes.  
  
Per tot això, es conclou que de l'emplaçament proposat per a l'activitat no es derivaran afeccions significatives al medi ambient.  
  
3. El programa de vigilància ambiental proposat pel promotor inclou mesures i protocols adequats. No obstant això, es considera que s'ha de completar afegint les mesures següents:  
- Comprovació de l'altura de l'emmagatzematge de vehicles.  
- Inspecció de l'estat de les cubetes de retenció de fluids.  
- Control de l'estat del separador d'hidrocarburs.  
- Inspecció del paviment de la zona d'emmagatzematge de VFU descontaminats i de les conduccions que porten al separador d'hidrocarburs.  
- Manteniment de la barrera vegetal perimetral i de la zona verda.  
4. Manteniment:  
En l'exercici de l'activitat s'ha d'establir una rutina de neteja de la nau, preferiblement en sec, per a minimitzar el consum d'aigua potable i per a evitar l'increment d'aigües residuals.  
Així mateix, ha de realitzar-se el manteniment periòdic de la maquinària d'acord amb les recomanacions dels fabricants, a fi d'optimitzar-ne el rendiment, en particular pel que fa a fugues de combustible i lubricants i emissions de sorolls. En tot cas, és preceptiu que la maquinària supere les inspeccions tècniques pertinents.  
Tant la neteja de les instal·lacions com el manteniment de la maquinària hauran d'incloure's en el programa de vigilància ambiental.  
Consideracions jurídiques  
El projecte examinat constituïx, segons el que preveu l'apartat 6.c.1, annex I, del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5t de la Llei d'impacte Ambiental i concordants del seu reglament.  
L'expedient ha observat els tràmits previstos en el Decret 162 90/, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
L'article 5 de la Llei 2/1989, de 3 de març, d'Impacte Ambiental, atribuïx a l'òrgan mediambiental la competència en formulació de la declaració d'impacte ambiental dels projectes sotmesos a esta.  
  
L'article 15 del Decret 47/2015, de 17 d'abril, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la resolució següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte de «centre autoritzat de tractament de vehicles fora d'ús», promogut per Francisco Gómez Alonso, que s'ubicarà al paratge La Veleta, parcel·les 1, 2, 3, 4, 6 i 8 del polígon 2, en el terme municipal de Catral, sempre que es desenrotlle d'acord amb el que establix l'estudi d'impacte ambiental, el projecte tècnic i la resta de documentació aportada, així com els condicionants del punt segon de esta resolució.  
  
  
Segon  
Se supedita l'execució del projecte esmentat al compliment dels següents condicionants:  
1. Els residus admesos en l'activitat seran exclusivament vehicles al final de la seua vida útil, corresponents al codi LER 16 01 04\* establit en l'Orde MAM/304/2002.  
2. Es complirà allò que s'ha indicat en el Reial Decret 1383/2002, de 20 de desembre, sobre gestió de vehicles al final de la seua vida útil.  
- No s'admetran vehicles sense la documentació corresponent.  
- No s'emmagatzemaran a la intempèrie, ni tan sols temporalment, vehicles que no hagen sigut descontaminats prèviament.  
3. S'instal·larà un separador d'hidrocarburs per al tractament de la totalitat de les aigües pluvials de la zona d'emmagatzematge de vehicles descontaminats. Per a això, la solera d'esta zona s'executarà amb un pendent adequat i es dissenyarà l'oportuna xarxa de drenatge per a la conducció d'estes aigües al separador d'hidrocarburs.  
Les aigües pluvials així tractades podran utilitzar-se per al reg de la zona verda de la parcel·la, sempre que es complisquen els paràmetres de qualitat adequats per a este ús.  
Un gestor autoritzat retirarà periòdicament els lots del separador d'hidrocarburs.  
4. En el termini de tres mesos des de la finalització de les obres, es remetrà a esta direcció general:  
4.1. Els certificats d'estanquitat tant del depòsit d'aigües residuals sanitàries, com de les arquetes d'arreplega d'aigües de la zona de recepció i inertització.  
4.2. Els compromisos de retirada per gestor autoritzat per a: el contingut dels depòsits d'aigües sanitàries, les arquetes d'arreplega d'aigües de la zona de recepció i inertització, i els lots produïts en el separador d'hidrocarburs.  
5. En el cas que es duga a terme la recuperació de gasos fluorats dels sistemes d'aire condicionat instal·lats en els vehicles:  
5.1. El personal que realitze la dita labor, disposarà de certificat de realització d'un curs de formació amb els continguts establits en el Reglament (CE) número 307/2008, de la Comissió. El certificat haurà sigut expedit per algun dels centres establits en el Reial Decret 795/2010, pel qual es regula la comercialització i manipulació de gasos fluorats i equips basats en estos, així com la certificació dels professionals que els utilitzen.  
5.2. L'extracció dels fluids refrigerants es realitzarà de forma controlada, utilitzant els equips específics per a això.  
6. S'observarà el que establix el Decret 2/2003, de 7 de gener, pel qual s'aprova el reglament de la producció, possessió i gestió de pneumàtics fora d'ús a la Comunitat Valenciana i en el Reial Decret 1619/2005, de 30 de desembre, sobre la gestió de pneumàtics fora d'ús.  
  
7. Es complirà en tot cas el que disposa la Llei 22/2011, de 28 de juliol, de Residus i Sòls Contaminats. Açò inclou:  
- L'obtenció de les preceptives autoritzacions administratives per a la gestió de residus que atorga la Direcció General de Qualitat Ambiental d'esta conselleria.  
- El maneig, emmagatzematge i la posterior entrega a gestors autoritzats seran d'acord amb la naturalesa i perillositat de cada un dels residus.  
- Es disposarà de quantitat suficient de materials absorbents adequats per a la retenció i eliminació de vessaments accidentals. Estos materials, així com el residu, s'emmagatzemaran i gestionaran d'acord amb la seua naturalesa i perillositat.  
- El promotor comptarà amb compromisos d'acceptació de residus per gestors autoritzats per als vehicles descontaminats, els pneumàtics fora d'ús i la totalitat dels residus perillosos generats en el procés de descontaminació de vehicles, indicant expressament com a punt d'arreplega les instal·lacions localitzades en les parcel·les 1, 2, 3, 4, 6 i 8 del polígon 2 de Catral. Els compromisos estaran permanentment en vigor i a disposició de l'autoritat ambiental competent.  
  
8. Es realitzarà una auditoria acústica a la posada en funcionament de l'activitat i, posteriorment, les corresponents d'acord amb la periodicitat establida en el Decret 266/2004, de 3 de desembre, del Consell, pel qual s'establixen normes de prevenció i correcció de la contaminació acústica en relació amb activitats, instal·lacions, edificacions, obres i servicis i en la Llei 7/2002, de 3 de desembre, de la Generalitat Valenciana, de Protecció Contra la Contaminació Acústica.  
  
Les auditories acústiques es realitzaran per un organisme de control autoritzat, fent constar els resultats en un llibre de control que estarà a disposició de l'administració competent. En cas de superar els nivells sonors permesos per la llei, o en cas de ser més restrictives, les ordenances de l'Ajuntament de Catral, s'establiran les mesures correctores pertinents.  
A fi de minimitzar la producció de soroll, es durà a terme l'adequat manteniment de la maquinària del desballestament i els vehicles es descarregaran des de la menor altura possible.  
9. En el termini de tres mesos des de la notificació de esta resolució, es remetrà a esta direcció general un pla concretant les mesures preventives i correctores de l'impacte visual.  
Es detallarà, tant per a la tanca perimetral, com per a la zona verda de la parcel·la:  
- Espècies vegetals a introduir.  
- Marcs de plantació.  
- Manteniment: inclosa la poda, fertilització, reg, tractaments fitosanitaris i, si és el cas, altres mesures culturals.  
10. Es prohibix que l'apilament de vehicles descontaminats en la parcel·la supere en altura el tancament perimetral d'esta.  
11. En el programa de vigilància ambiental, sense perjuí de les mesures incloses, s'afegiran les següents operacions periòdiques:  
a) Neteja diària de les instal·lacions.  
b) Comprovació diària de l'altura de l'emmagatzematge de vehicles.  
  
c) Inspecció setmanal de l'estat de les cubetes de retenció de fluids.  
  
d) Control mensual de l'estat del separador d'hidrocarburs.  
e) Inspecció mensual del paviment de la zona d'emmagatzematge de VFU descontaminats i de les conduccions que porten al separador d'hidrocarburs.  
f) Manteniment de la barrera vegetal perimetral i de la zona verda d'acord amb el pla establit en el condicionant 9.  
g) Manteniment de la maquinària d'acord amb les indicacions del fabricant, a fi d'optimitzar el seu rendiment, en particular pel que fa a fugues de fluids i emissions sonores.  
12. Es portarà un registre documentat del programa de vigilància ambiental. Este registre inclourà el resultat dels controls i autocontrols periòdics legalment exigibles i arreplegarà igualment tota la documentació relativa a accidents, fugues o vessaments i a la seua arreplega i gestió posterior. La documentació del programa de vigilància ambiental estarà a disposició de les autoritats competents.  
13. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de comunicar-se a l'òrgan ambiental competent, que establirà, si és procedent, l'aplicació de noves mesures correctores.  
  
  
Tercer  
Notificar a les persones interessades que contra esta resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets estimen pertinents.  
  
Quart  
Publicar en el Diari Oficial de la Comunitat Valenciana esta declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
D'acord amb la disposició transitòria primera de la Llei 21/2013, de 9 de desembre, d'Avaluació Ambiental, la regulació de la vigència de les declaracions d'impacte ambiental establida en l'article 43 de l'esmentada Llei 21/2013, és aplicable a esta declaració d'impacte ambiental.  
  
València, 27 d'abril de 2015.- El director general d'Avaluació Ambiental i Territorial: Juan Giner Corell.»  
  
València, 22 de maig de 2015.- El director general d'Avaluació Ambiental i Territorial: Juan Giner Corell.